tartuNLP/wikipedia-smugri-20251201 huggingface dataset:
Conny Rudhof

Konrad "Conny" Rudhof (19. kesäkuuta 1934 Mainz-Kostheim – 2. joulukuuta 1984 Mainz, Rheinland-Pfalz) oli länsisaksalainen ammattinyrkkeilijä, joka oli Saksan ja Euroopan mestari.
Rudhof tuli nyrkkeilyyn sukulaisensa kannustamana. Rudhof aloitti oppisopimuskoulutuksen mekaanikkona Opelin tehtaalla Rüsselsheimissa ja harjoitteli paikallisessa nyrkkeilyseurassa. Teknisesti hyvänä nyrkkeilijänä, jolla oli huomattava lyöntikyky, hän saavutti menestystä jo amatöörinä. Vuonna 1953, 19-vuotiaana, hänestä tuli Hessen höyhensarjan mestari. Vuonna 1954 hän pääsi finaaliin Saksan mestaruuskisoissa. Hän kilpaili myös suomalaisia vastaan vastustajanaan olympiavoittaja Pentti Hämäläinen, jolle nuori Rudhof koki tappion. Seuraavana vuonna maaottelussa Suomea vastaan Rudhof kohtasi Pentti Rautiaisen ottaen selvän voiton. Vuonna 1957 hänestä tuli ammattilainen 162 amatööriottelun jälkeen.
Hän saavutti Saksan kevyensarjan ammattilaismestaruuden vuonna 1959 berliiniläistä puolustavaa mestaria Rudi Langeria vastaan. Tämän jälkeen hän puolusti painoluokan titteliään viisi kertaa vuoteen 1962 asti. Tunnetuimpia heistä saksalaisvastustajia oli myös Harry Kurschat, jonka Rudhof voitti tiukoissa mestaruusotteluissa kaksi kertaa vuosina 1960 ja 1961. Kaikkiaan Rudhof voitti Saksan ammattilaismestaruuden kolmessa painoluokassa eli kevyessä (alle 60 kg), kevyessä keskisarjassa (alle 63,5 kg) ja keskisarjassa (alle 67 kg). Hän voitti ensimmäisen Euroopan mestaruutensa vuonna 1963 kevyessä sarjassa italialaista Giordano Camparia vastaan ​​Rüsselsheimissa. Helmikuussa 1964 Rudhof otteli kevyen keskisarjan mestaruudesta Helsingin Messuhallissa suomalaista Olli Mäkeä vastaan, jolle hän hävisi pistein. Mäki-tappion jälkeen Rudhof otteli useita voitollisia otteluita ml. suomalaista Jarmo Berglöfiä vastaan, jossa Berglöf koki uransa ensimmäisen ammattilaistappion. Toukokuussa 1965 Rudhof kohtasi Mäen toisen kerran, nyt Länsi-Berliinissä, ottelun päättyessä ratkaisemattomana. Tässä vaiheessa Mäkikin oli menettänyt EM-arvonsa, koska ei ollut puolustanut sitä. Länsi-saksalaisen Willy Quatuorin luovuttua saavuttamastaan EM-arvosta entiset mestarit eli Rudhof ja Mäki ottelivat siitä Frankfurt am Mainissa helmikuussa 1967 voiton mennessä nyt Rudhofille ja ottaessa näin kevyen keskisarjan EM-arvon toisen kerran, josta hän joutui luopumaan koettuaan tappion kesäkuussa 1967 Itävallan Hans Orsolicsille.
Ammattinyrkkeilijänä vuosina 1957–1968 hän taisteli 84 ottelua (67 voittoa, joista 29 tyrmäyksellä). Rudhof sai useita palkintoja Rüsselsheimissa mahtavista urheilusaavutuksistaan.
Ammattiuransa päätyttyä vuonna 1968 Rudhof avasi urheiluvälineliikkeen Kostheimiin.
Liverpoolin Hope-yliopisto

Liverpoolin Hope-yliopisto () on englantilainen julkinen yliopisto. Yliopisto on perustettu vuonna 2005 ja se sijaitsee Liverpoolin kaupungissa. Yliopisto on taustaltaan kristillinen ja edustaa ekumeenista liikettä. Yliopiston historia ulottuu vuoteen 1844, jolloin se aloitti Englannin kirkon normaalikouluna Warringtonissa.
Maailman radiopäivä

Maailman radiopäivä on kansainvälinen vuosipäivä, jota on vietetty Yhdistyneiden kansakuntien aloitteesta 13. helmikuuta vuodesta 2012 lähtien.
Maailman radiopäivän teema vaihtuu vuosittain. Vuoden 2025 teemana on "Radio ja ilmastonmuutos", ja vuonna 2023 aiheena oli "Radio ja rauha". Vuonna 2025 Britannian yleisradioyhtiön BBC:n mukaan radiota voidaan käyttää vaikkapa ilmastotietoisuuden lisäämiseseen Intiassa (Cool It Down -podcastit 18-45 vuotiaille) ja luonnonkatastrofien aikaisen tiedotuksen viestikanavana. Maailman radiopäivän eräänä tavoitteena on edistää yhteistyötä radioasemien ja radioalan toimijoiden välillä. Vuonna 2025 eräänä esimerkkinä oli BBC:n kokoama monikielinen ilmastoasioiden raportoinnin verkkoaineisto toimittajille (MOOC-koulutus).
Paikallisesti, alueellisesti tai valtakunnallisesti teemapäivänä voidaan nostaa esille muitakin radioon liittyviä aiheita. Esimerkiksi vuoden 2025 Maailman radiopäivänä Intiassa muistutettiin radion merkityksestä maailmanlaajuisesti parhaiten ihmiset tavoittavana tiedotusvälineenä, tulotasosta tai käytettävissä olevista teknisistä laitteista riippumatta. Se tavoittaa kuulijat myös maaseudulla ja syrjäisillä alueilla, joissa pääsy internetiin on rajoitettua. Radiolla voidaan saavuttaa käytännössä 95 prosenttia kaikkien väestöryhmien ihmisistä (2012). Kehitysmaissakin yli 75 prosentilla kotitalouksista oli käytössään radiovastaanotin (2012). Radio välitää informaatiota ja viihdettä; se on helppokäyttöinen ja tarjonnaltaan monipuolinen joukkoviestin. Radio tarjoaa myös vuorovaikutusta kuulijoilleen, jotka voivat soittaa tai lähettää viestejä radioasemalle reaaliaikaisesti.
Kivijärvi (Suomussalmi)

Kivijärvi on Murhisalon luonnonsuojelualueella sijaitseva korpijärvi Suomussalmen kaakkoisosassa Kainuussa. Sen rantaviivan pituus on noin neljätoista kilometriä ja pinta-ala 1,5 neliökilometriä. Etäisyys Kajaanista on 123 kilometriä koilliseen.
Maantiede.
Kivijärvi sijaitsee osittain Suomen ja Venäjän välisellä rajavyöhykkeellä. Järveä jakaa pohjoisrannan noin puoli neliökilometriä laaja Niskonniemi, jonka luoteispuolella sijaitsee matala Niskonlahti ja länsipuolella Putikko. Niemen itäpuolella sijaitsee matala Partalahti. Järven etelärannan Putikonkankaan ja Kalettomankankaan alueilla on useita tervahautoja. Kivijärven pohja on epätasainen. Noin neljäsosa järvestä on vähintään kuusi metriä syvä ja syvin kohta, kuusitoista metriä, sijaitsee järven kaakkoisosassa. Järvessä on kolme noin kaksitoista metriä syvää kohtaa.
Kivijärven saariluku on kahdeksan. Saaret ovat pieniä ja vailla karttanimiä.
Kivijärven tulouoma on noin kilometrin pituinen Murhijoki, joka virtaa etelästä Murhijärveltä (224,2 metriä merenpinnan yläpuolella) Kalettomankankaan länsipuolitse. Kivijärvi laskee länsikolkassa sijaitsevan Kivijärvenkosken kautta luoteeseen Alanteenjärveen (218,3 mpy).
Kivijärven vesitilavuus on 6 391 000 kuutiometriä.
Kivijärvi (59.633.1.001) kuuluu Kivijärven alueeseen (59.633), joka on kolmannen jakovaiheen vesistö Oulujoen vesistössä (59). Toinen jakovaihe on Ylä-Vuokin alue (59.63) ja ensimmäinen jakovaihe on Vuokkijärven reitin valuma-alue (59.6). Kivijärven alueen Kivijärvi on laajin Suomussalmen useista saman nimisistä vakavesistä. Se on myös laajin valuma-alueensa 43:sta vähintään hehtaarin laajuisesta järvestä. Toiseksi laajin on Kuivajärvi (noin 1,48 neliökilometriä) ja kolmantena on Murhijärvi (noin 1,29 neliökilometriä).
BBC Philharmonic

BBC Philharmonic, BBC Philharmonic Orchestra (lyh. BBC PO) tai BBC:n filharmoninen orkesteri on yksi Yhdistyneen kuningaskunnan yleisradioyhtiö BBC:n viidestä sinfoniaorkesterista. Orkesteri perustettiin vuonna 1922 alkujaan 2ZY-radioaseman orkesteriksi nimellä 2ZY Orchestra. 
Orkesterin kotipaikka on Salford, jossa sillä on vuosittain noin 35 ilmaiskonserttia MediaCityUK Philharmonic studion tiloissa. Toinen kotisali Manchesterin Bridgewater Hall, jossa orkesterilla on vuosittainen konserttisarja. Tämän ohella orkesteri vierailee Englannin pohjoisosissa, vuosittain BBC Proms -tapahtumassa ja tekee kansainvälisiä kiertueita. Konsertit radioidaan BBC Radio 3 -kanavalla ja konsertteja esitetetään televisiossa, ja ne on saatavissa myös BBC Sounds -palvelusta. Orkesteri levyttää säännöllisesti Chandos-levymerkille. Useat levytykset ovat saavuttaneet arvostelumenestystä. 
BBC Philharmonicin ylikapellimestarina on marraskuusta 2022 (toisen lähteen mukaan maaliskuusta 2023) lähtien toiminut suomalainen John Storgårds, jonka ensimmäinen vierailu orkesterin johdossa tapahtui jo vuonna 2010. Storgårdsin johtamana BBC Philharmonic valittiin klassisen musiikin Gramophone-lehden vuoden orksteriksi (2023).
Vuoden tamperelainen

Vuoden tamperelainen on vuosittain jaettava tunnustus, joka myönnetään henkilölle, yhteisölle tai muulle toimijalle, joka on kunnostautunut tamperelaisuudessa ja tehnyt Tamperetta tunnetuksi. Palkinto on jaettu vuodesta 2002 lähtien, ja sen järjestäjinä toimivat kaupunkilehti Tamperelainen, Tampere Tunnetuksi ry sekä vuodesta 2024 alkaen myös Yle Tampere.
Historia ja valintaprosessi.
Vuoden tamperelainen valitaan yleisöäänestyksellä. Raati valitsee kymmenen ehdokkaan listan, mutta äänestäjät voivat ehdottaa voittajaa myös listan ulkopuolelta. Vuodesta 2024 alkaen ehdokkaat esitellään Yle Areenassa ja Yle Radio Suomen Pirkanmaan lähetyksissä.
Ensimmäisenä kolmena vuonna (2002–2004) palkinnon voitti Simo Frangén. Palkinnon saajien joukossa on ollut niin urheilijoita, taiteilijoita, yrittäjiä kuin eläimiäkin.
Nemo Pajula

Nemo Pajula (s. 2005) on suomalainen parajääkiekkoilija ja entinen jääkiekkoilija. Hän pelaa Suomen parajääkiekon maajoukkueessa puolustajana ja valittiin Vuoden tamperelaiseksi vuonna 2024.
Ura.
Pajula pelasi juniorina Ilveksen U18-joukkueessa, kunnes loukkaantui vakavasti ottelussa 23. lokakuuta 2022. Taklaustilanteessa hän lensi selkä edellä laitaan, minkä seurauksena selkäydin vaurioitui ja hän halvaantui vyötäröstä alaspäin. Vammautumisen jälkeen Pajula on siirtynyt parajääkiekkoon.
Pajula pelasi Suomen maajoukkueessa parajääkiekon C-sarjan MM-kisoissa Bangkokissa, missä Suomi voitti kultaa. Hänet valittiin turnauksen parhaaksi puolustajaksi. Pajulan tavoitteena on osallistua vuoden 2030 talviparalympialaisiin.
Al-Munafiqun

Al-Munafiqun (, ) on Koraanin 63. suura ja luokitellaan medinalaiseksi. Se sisältää 11 jaetta. Suura on saanut nimensä ensimmäisessä jakeessa mainituista "teeskentelijöistä". Islamilaisen selityksen mukaan sanalla tarkoitetaan niitä medinalaisia, jotka muodollisesti kääntyivät islamiin, mutta sisimmässään eivät olleet Muhammedin kannattajia. 
Sisältö.
Suura on polemiikkia "tekopyhiä" vastaan. Lopuksi kehotetaan jakamaan almuja.
Kirjolla

Kirjolla on Ylen tuottama suomalainen dokumentaarinen reality-sarja, joka seuraa autismikirjolla olevien henkilöiden elämää. Sarja sai ensi-iltansa vuonna 2023 ja on voittanut kaksi Kultaista Venlaa. Sarjan tuotannosta vastaa Fremantle Finland.
Tuotanto ja vastaanotto.
Sarjan ensimmäisellä tuotantokaudella seurattiin neljän autismikirjolla olevan henkilön – Kirin, Topin, Markuksen ja Juliuksen – arkielämää. Sarja nousi nopeasti Yle Areenan katsotuimpien ohjelmien joukkoon, ja sen jaksoja käynnistettiin yli kolme miljoonaa kertaa. Ohjelma sai pääosin positiivista palautetta ja sitä kiitettiin autismitietoisuuden lisäämisestä.
Sarja herätti myös kritiikkiä sosiaalisessa mediassa. Kritiikki kohdistui erityisesti tuotantoon ja siihen, että sarjan henkilögalleria nähtiin liian yksipuolisena. Yleisradion edustaja Ari Ylä-Anttila kommentoi kritiikkiä toteamalla, että päähenkilöt valikoituivat muun muassa sen perusteella, ketkä pystyivät sitoutumaan dokumentaarisen realityn tekoon.
Sarjan toinen tuotantokausi alkoi lokakuussa 2024. Uudella kaudella mukana ovat ensimmäiseltä kaudelta tuttu Topi sekä kolme uutta päähenkilöä: Vilhelmiina, Leena ja Mico. Toinen kausi laajentaa näkökulmaa muun muassa aikuisiällä diagnoosin saaneiden kokemuksiin.
Yhteiskunnallinen merkitys.
Autismiliiton asiantuntija Pia-Maria Topi on korostanut sarjan merkitystä autismikirjon ymmärryksen lisäämisessä. Sarjan nimi viittaa autismin monimuotoisuuteen ja siihen, että kyseessä on laaja kirjo erilaisia ihmisiä, jotka hahmottavat maailmaa eri tavalla kuin ei-autistit.
Kaija Anttonen

Kaija Anttonen (s. 1957 Helsinki) on suomalainen kirjallisuuden kääntäjä ja tulkki. Hän on kääntänyt suomeksi ja englanniksi yli viisikymmentä teosta. Anttonen on erikoistunut saamelaiskirjallisuuteen ja suomentanut muun muassa Nils-Aslak Valkeapään, Rauni Magga Lukkarin, Lars Monsenin, Rose-Marie Huuvan sekä Pedar Jalvin teoksia. Hän suomentaa myös asiatekstejä pohjoissaamesta, ruotsista, norjasta ja englannista sekä englannintaa saamen-, norjan- ja suomenkielisiä tekstejä. Lisäksi Anttonen pyörittää pienkustantamo Kieletär Inaria, joka julkaisee enemmän saamenkielistä kirjallisuutta kuin mikään muu kustantamo Suomessa. Anttonen on toimittanut, kääntänyt ja julkaissut ensimmäisen suomenkielisen saamelaisrunouden antologian "En laske, en koskaan" vuonna 2015. Hän kuuluu Inarissa pidettävien "Skábmagovat – Kaamoksen kuvia" -elokuvafestivaalien järjestäjiin.
Uransa alkupuolella Anttonen suomensi niin ikään feministisiä klassikkoja, kuten Nawal El Saadawia sekä ekofeminismin teoreetikkoa Susan Griffiniä. Anttonen palkitiin vuoden 2024 Lapin taidepalkinnolla hänen ansiokkaasta työstään taiteenalansa hyväksi.
Keith Kellogg

Joseph Keith Kellogg (s. 12. toukokuuta 1944 Dayton, Ohio) on yhdysvaltalainen kenraaliluutnantti, joka on vuodesta 2025 Yhdysvaltojen erikoislähettiläs Ukrainassa ja Venäjällä.
Kellogg syntyi sotilaan pojaksi Wright-Pattersonin tukikohdassa. Hän liittyi Yhdysvaltain asevoimien palvelukseen vuonna 1967 ja palveli Vietnamin sodassa Yhdysvaltain 101. maahanlaskudivisioonassa. Hän sai oppiarvon politiikan tutkimuksessa Santa Claran yliopistosta ja maisterin arvon kansainvälisissä suhteissa Kansasin yliopistosta.
Kellogg oli prikaatin komentaja Operaatio Just Causessa Panamassa vuonna 1989 ja 82. maahanlaskudivisioonan esikuntapäällikkö Persianlahden sodassa vuosina 1990–1991. Hän toimi johtotehtävissä myös Koalition väliaikaisessa hallinnossa Irakissa vuonna 2003. Kellogg vetäytyi aktiivisesta palveluksesta vuonna 2003. Tämän jälkeen hän toimi muun muassa CACI-teknologiayhtiön varapuheenjohtajana ja Cubic Corporationin vanhempana varapuheenjohtajana. Donald Trumpin voitettua presidentinvaalit vuonna 2016 Kellogg valittiin Yhdysvaltain kansallisen turvallisuusneuvoston esikuntapäälliköksi. Vuonna 2018 varapresidentti Mike Pence nimitti Kelloggin kansallisen turvallisuuden neuvonantajakseen. Hän oli tilapäisesti myös presidentti Trumpin kansallisen turvallisuuden neuvonantaja. Trumpin tultua valituksi presidentiksi toistamiseen vuonna 2024 Kellogg nimitettiin Yhdysvaltain erikoislähettilääksi Ukrainaan ja Venäjälle.
Kellogg on Silver Starilla ja Bronze Starilla palkittu kolmen tähden kenraali. Hänellä on kolme lasta vaimonsa Paigen kanssa.
Uskonto Albaniassa

Tämä artikkeli käsittelee Albanian uskontoa ja uskonnollisia yhteisöjä. Vuonna 2011 Alankomaiden väestöstä 56,7 % oli muslimeita, 10 % roomalaiskatolisia, 6,8 ortodokseja, bektašeja 2,1 %, muita 5,7 % ja määrittelemättömiä 16,2 %.
Albanian kaikki moskeijat ja kirkot suljettiin vuonna 1967 ja uskonnonharjoittaminen kiellettiin. Marraskuussa 1990 Albania ryhtyi sallimaan yksityisen uskonnonharjoittamisen. Suurin osa kansalaisista ei aktiivisesti harjoita mitään uskontoa.
Islam.
Albanian suurin uskonnollinen ryhmä on sunnimuslimit ja suufilaiset bektašit, joihin kuuluu yhteensä 58,8 prosenttia väestöstä. Muita islamilaisia järjestöjä on 34 kappaletta.
Kristinusko.
Albanian suurimmat kristilliset kirkkokunnat ovat katolinen kirkko ja ortodoksinen kirkko, joihin kuuluu yhteensä 16,8 prosenttia väestöstä. Lisäksi Albanissa on huomattava määrä protestanttisia uskontokuntia, joilla on 189 järjestöä, jotka liittyvät enimmäkseen Albanian evankeliseen liittoon.
Muut uskonnot.
Albaniassa on huomattava määrä muita uskonnollisia ryhmiä, kuten bahait, Jehovan todistajat ja Myöhempien Aikojen Pyhien Jeesuksen Kristuksen Kirkon (mormonit) jäsenet. Muilla uskontokunnilla on yhteensä 22 järjestöä.
Uskonto Andorrassa

Tämä artikkeli käsittelee Andorran uskontoa ja uskonnollisia yhteisöjä. Vuonna 2020 Andorran väestöstä 89,5 % oli roomalaiskatolisia, 8,8 % muita ja uskontokuntiin kuulumattomia 1,7 %.
Kristinusko.
Suurin osa, lähes 90 prosenttia, Andorran väestöstä on roomalaiskatolisia. Väestö koostuu suurelta osin Espanjasta, Portugalista ja Ranskasta tulleista maahanmuuttajista. Andorran kansalaisten osuus asukkaista on 37 prosenttia. Yleensä myös maahanmuuttajat ovat katolisia. Arviolta puolet katolisista on aktiivisia kirkossa kävijöitä.
Muita kristillisiä ryhmiä ovat muun muassa uusapostolinen kirkko, Myöhempien Aikojen Pyhien Jeesuksen Kristuksen Kirkko (mormonit), useat protestanttiset kirkkokunnat, mukaan lukien anglikaaninen kirkko, jälleenyhdistymiskirkko ja Jehovan todistajat.
Muut uskonnot.
Muihin uskonnollisiin ryhmiin kuuluvat muslimit, juutalaiset ja ja hindut. Muslimeihin lukeutuu pääasiassa noin 2 000 pohjoisafrikkalaista maahanmuuttajaa. Muslimit jakautuvat kahteen ryhmään, joista toinen on fundamentalistisempi. Juutalaisia on Andorrassa arviolta noin sata.
Hromadske radio

Hromadske radio (, suom. 'julkinen radio') on riippumaton ukrainalainen, ukrainankielinen uutis- ja puheohjelmaa lähettävä radioasema, nettiradio ja verkkosivusto. 
Nykyinen Hromadske radio käynnistettiin vuonna 2013 podcasteilla, radiolähetykset tulivat mukaan myöhemmin. Samanniminen radioasema oli toiminut Ukrainassa aiemmin, mutta uusi Hromadske radio ei ollut edellisen jatko. Aseman ensimmäinen reaaliaikainen podcast oli maratonlähetys Euromaidanin tapahtumista Kiovassa yhdessä Jevropa Plas Ukrajina -radioaseman (nyk. NRJ Ukrajina) kanssa joulukuussa 2013.
Vuonna 2019 Hromadske radio kuului valtio-omisteisten radioasemien kuten Ukrajinske radion ykköskanavan ja yksityisen Radio Eran ohella harvoihin ukrainalaisiin radiokanaviin, jotka tekivät uutis- ja analyysiohjelmia sekä ottivat kriittisesti kantaa. Oligarkkien hallitsemiin suurimpiin viestimiin verrattuna Hromadske radio on kuitenkin kuulijakunnaltaan pieni radioasema (2019), mutta arvostettu. Asema pyrkii välittämän yleisölleen päivittäin tuoreimmat, tärkeimmät uutiset ja ajankohtaiset tapahtumat ilman viranomaisten, liike-elämän ja poliitikkojen aiheuttamaa vaikutusta tai vääristymää. Venäjän hyökkäyssodan 2022– aikana kaikki muut Hromadske radion lähetysasemat Donbasin alueella kuin Kramatorsk oli joko tuhottu tai olivat joutuneet miehittäjävaltion haltuun.
Kanava on aktiivinen podcastohjelmien tuottaja. Näitä ohjelmia on kertynyt aseman podcast-arkistoon jo tuhansia. Ohjelmat ovat lähinnä ukrainaksi ja venäjäksi, mutta viikottain julkaistaan myös englanninkielinen podcast.
Hromadske radion perustajiin kuuluva toimittaja, ihmisoikeusaktivisti Maksym Butkevytš () oli vangittuna Venäjällä ja miehitetyssä Itä-Ukrainassa heinäkuusta 2022 lokakuuhun 2024 asti.
Pyhä tunti

Pyhä tunti on kristillinen, alkuperältään katolilainen hartaudenharjoitus.
Pyhä tunti käsitteenä juontaa juurensa 1600-luvulle pyhään Marguerite-Marie Alacoqueen ja on osa Kristuksen kärsimykseen liittyvää kristillistä hartausperinnettä. Se merkitsee tunnin mittaista Jeesuksen kärsimyksen kunnioitusta rukoillen, erityisesti muistaen Jeesuksen valvomista ja rukoilemista Getsemanessa ennen hänen pidättämistään. Rukous pyhän tunnin aikana voi olla suullista rukousta tai mietiskelevää rukousta. Pyhä tunti voidaan viettää kirkossa tai kotona, yksinäisyydessä tai yhdessä muiden kanssa. Kirkossa siihen voi liittyä adoraatio.
Routledge

Routledge on vuonna 1836 perustettu brittiläinen kustantamo, joka tunnetaan erityisesti humanististen ja yhteiskuntatieteellisten julkaisujen kustantajana.
Yli 170 vuoden olemassa olonsa aikana Routledge on julkaissut muun muassa Albert Einsteinin, Carl Jungin, Bertrand Russellin ja Jean-Paul Sartren teoksia. Kustantamon valikoima sisältää laajan valikoiman erikoisjulkaisuja, jotka käsittelevät muun muassa luonnonsuojelua, ympäristötiedettä ja kestävää kehitystä.
Kustantamo julkaisee noin 1 800 aikakauslehteä ja 5 000 uutta kirjaa vuosittain, ja sen valikoimassa on yli 70 000 teosta. Routledge on väitetysti suurin maailmanlaajuinen akateeminen kustantaja humanistisissa ja yhteiskuntatieteissä. Vuonna 1998 Routledgeista tuli Taylor &amp; Francis Groupin (T&amp;F) alamerkki osana 90 miljoonan punnan kauppaa. Vuonna 2004, Informan ja T&amp;F:n yhdistyessä, Routledgeista tuli osa Informa Groupin akateemista kustantamoyksikköä. Kustantamon päätoimipaikka sijaitsee Abingdonissa, Oxfordshiressä, ja se toimii myös T&amp;F:n toimistoista ympäri maailmaa, kuten Philadelphiassa, Melbournessa, New Delhissä, Singaporessa ja Pekingissä.
Routledgen teokset käyvät läpi vertaisarvioinnin, ja sen pääasiallinen kohdeyleisö koostuu tutkijoista, opettajista ja ammattilaisista eri aloilta. Kustantamo tarjoaa resursseja myös kirjastoille ja edistää laajasti akateemista tutkimusta ja tiedonvälitystä.
Online-palvelu.
Routledge Resources Online tarjoaa vertaisarvioituja artikkeleita, katsauksia ja analyysejä eri tieteenaloilta opiskelijoille, opettajille ja tutkijoille. Palvelu tukee tiedon löydettävyyttä ja ymmärtämistä yhdistämällä keskeisiä teemoja ja käsitteitä. Sisältöön kuuluu ajankohtaisia artikkeleita ja laajempia analyysejä, jotka tarjoavat eri näkökulmia. Alan asiantuntijoiden laatimat materiaalit ovat saatavilla käyttäjäystävällisellä alustalla, ja palvelu päivittyy kahdesti vuodessa, jotta se pysyy ajantasaisena ja seuraa tutkimuksen kehitystä.
Tuula Gordon

Tuula Orvokki Gordon o.s. Sainomaa (24. toukokuuta 1952 Pernaja – 21. elokuuta 2021 Helsinki) oli suomalainen kasvatussosiologian professori.
Tuula Gordon syntyi maanviljelijä Pauli Sainomaan ja Elvi Kuukasjärven perheeseen. Hän avioitui 1972 arkkitehti Douglas Gordonin kanssa. Tuula Gordon tuli ylioppilaaksi Porvoossa 1971, opiskeli sosiologiaa ja suoritti BSc-tutkinnon Englannissa 1975 ja väitteli Lontoon yliopistossa filosofian tohtoriksi 1985. Hän toimi Englannissa sekä opettajana että tutkijana. 
Suomeen 1987 Englannista palattuaan Gordon oli Joensuun yliopiston sosiologian yliassistentti 1987–1989 ja kasvatussosiologian dosentti vuodesta 1989. Helsingin yliopiston sosiologian assistentti hän oli 1989–1994, dosentti vuodesta 1993 ja va. yliassistentti 1994. Gordon oli Suomen Akatemian tutkija 1994–1995, varttunut tieteenharjoittaja 1995–1996 ja vanhempi tutkija 1996–1997. Tampereen yliopistont naistutkimuksen professorina hän toimi 1997–2001. Siirryttyään sitten Helsingin yliopistoon hän oli siellä tutkijakollegiumin tutkija ja varajohtaja ja myöhemmin sosiologian professori vuoteen 2010 asti. Gordon julkaisi sekä tieteellisiä että muita julkaisuja ja laati ja toimitti teoksia naistutkimuksen, sosiologian ja kasvatussosiologian aloilta. Hän sai 2011 Gender and Education -yhdistyksen elämäntyöpalkinnon.
Paistettu kananmuna

Paistettu kananmuna on kananmunasta tehty ruoka, jossa muna paistetaan. Tämän ruoan tekemisessä on kaksi tapaa. Toinen on paistaa muna vain toiselta puolelta ja toinen on paistaa muna molemmin puolin. Yksipuolisesti paistettua munaa kutsutaan häränsilmämunaksi. Munaa yksipuolisesti paistettaessa valkuainen kypsyy täysin, mutta keltuainen jää hieman kelluvaksi. Tällöin munaa paistetaan kahdesta kolmeen minuuttia. Kun muna paistetaan molemmin puolin, ensimmäistä puolta paistetaan noin kaksi minuuttia valkuaisen hyytymiseen asti. Tämän jälkeen muna käännetään ja toista puolta paistetaan puoli minuuttia.
Kale Puonti

Kalevi "Kale" Puonti (s. 1962) on suomalainen entinen huumepoliisi, joka työskenteli yli 30 vuotta Helsingin poliisilaitoksella huume- ja järjestäytyneen rikollisuuden tutkinnassa. Uran aikana hän näki läheltä kansainvälisen huumerikollisuuden rantautumisen Suomeen ja osallistui moniin merkittäviin rikostutkintoihin.
Puonti jäi eläkkeelle poliisin tehtävistä ja on sittemmin siirtynyt kirjailijaksi. Hän on kirjoittanut suositun Pasilan Myrkky -dekkarisarjan, jonka ensimmäinen osa "Manni" julkaistiin vuonna 2020. Sarja on saanut kiitosta realistisuudestaan, ja sen viides osa "Fadi" palkittiin Suomen dekkariseuran Vuoden johtolanka -palkinnolla vuonna 2024. Sarjan pohjalta on myös tehty televisiosarja "Pasilan Myrkky – Manni", joka sai ensi-iltansa vuoden 2024 alussa.
Kirjailijauransa ohella Puonti on toiminut rikosasiantuntijana televisiossa, muun muassa MTV3:n Rikospaikka-ohjelmassa. Hän on myös julkaissut muistelmateoksen "Kokaiinikeilapallo ja muita huumekytän tapauksia" vuonna 2023, jossa hän kertoo uransa merkittävimmistä tapauksista ja huumerikollisuuden muutoksista Suomessa. 
Puonti on myös pitänyt luentoja muun muassa nettihuijauksista ja niiden ehkäisystä, hyödyntäen kokemustaan poliisina ja rikostutkijana.
Helena Kokko

Helena Kokko on suomalainen televisio-ohjaaja ja -tuottaja, joka on tehnyt pitkän uran Yleisradion viihde- ja musiikkiohjelmien parissa. 
Kokko opiskeli tiedotusoppia Tampereen yliopistossa, mutta opinnot jäivät kesken kun hän pääsi töihin Mainostelevisioon vuonna 1972. Siellä hän toimi muun muassa "Toivotaan, toivotaan" -hyväntekeväisyysohjelman alkuvuosien juontajana yhdessä Jukka Virtasen kanssa. 1970-luvun puolivälissä Kokko siirtyi Yleisradioon viihdeohjelmien ohjaajaksi. Hän toimi kahdeksan vuotta Yle TV1:ssä ja vuodesta 1984 Yle TV2:ssä ohjaajana ja toimittajana ja myöhemmin musiikkiryhmän esimiehenä. Vuodesta 1990 hän työskenteli vasta avatun Tampere-talon vastaavana ohjelmatuottajana. Hän oli jonkin aikaa vapaana toimittajana, kunnes hänet vuonna 1994 nimitettiin Helsinkiin TV1:n viihdepäälliköksi neljän vuoden määräajaksi. Vuodesta 1995 hän toimi myös TV1:n johtajan Astrid Gartzin varahenkilönä.
Työuransa loppuvuosina Helena Kokko huolehti monista Yle Teeman suurista taidemusiikkituotannoista, muun muassa tuottajana Helsingin Olympiastadionilla kesällä 2000 toteutetussa oopperaesityksessä "Paavo Suuri. Suuri juoksu. Suuri uni." Vuonna 2003 Kokko vastasi Dario Fon ohjaaman Rossinin "Matka Reimsiin" -oopperan suorasta televisio-ohjauksesta kansainväliseen levitykseen Arte-televisiokanavan välityksellä. Siitä hän sai Koulutusrahasto Kouran lehdistöraadin kriitikkopalkinnon.
Kokko nimettiin vuonna 2014 Televisioakatemian kunniajäseneksi .
Buddy Carter

Buddy Carter (s. 6. syyskuuta 1957 Port Wentworth) on yhdysvaltalainen republikaanisen puolueen poliitikko.
Carter sai Young Harris Collegesta "Associate of Arts" -oppiarvon vuonna 1977 ja Georgian yliopistosta "Bachelor of Science" -oppiarvon vuonna 1980. Politiikan ulkopuolella hän on työskennellyt apteekkarina ja yrittäjänä. Carter istui Poolerin kaupunginvaltuustossa vuosina 1994–1995 ja oli sen pormestari vuosina 1996–2004. Hän oli Georgian osavaltion edustajainhuoneen jäsen vuosina 2005–2009 ja istui sitten Georgian osavaltion senaatissa vuoteen 2014 saakka. Carter aloitti toiminnan Yhdysvaltain edustajainhuoneen jäsenenä vuonna 2015.
Carter teki vuonna 2025 aloitteen, jolla Grönlanti nimettäisiin uudelleen Red, White, and Bluelandiksi siinä tapauksessa, että presidentti Donald Trump onnistuisi neuvottelemaan Grönlannin hankinnasta Yhdysvaltain alaisuuteen.
Raspberry Swirl

Raspberry Swirl on yhdysvaltalaisen laulaja-lauluntekijä Tori Amosin säveltämä ja esittämä kappale vuodelta 1998. Kappale julkaistiin toisena singlenä Amosin albumilta "From the Choirgirl Hotel". Amos sai kappaleella Grammy-ehdokkuuden.
Sävellys.
”Raspberry Swirl” on mukana Tori Amosin Amosin neljännellä sooloalbumilla "From the Choirgirl Hotel", joka ilmestyi 5. toukokuuta. Amos säveltänyt ja tuottanut sen itse. Hän on omistanut kappaleen naispuoliselle ystävälle, jota miehet olivat kohdelleet huonosti. Kappale kertoo heidän ystävyydestään sekä kyseisen naisen kokemuksista miesten kanssa.
Julkaisu.
Kappale julkaistiin albumin "From the Choirgirl Hotel" toisena singlenä Isossa-Britanniassa 22. heinäkuuta 1998. Single julkaistiin CD- ja vinyylilevynä.
Yhdysvalloissa ”Raspberry Swirl” julkaistiin kahden A-puolen singlenä kappaleen ”Cruel” kanssa 24. marraskuuta 1998. Se oli saatavilla CD:nä, kasettina ja vinyylinä. CD:n ja kasetin B-puolena oli remix albumin toisesta kappaleesta ”Spark”.
DJ Andy Gray teki kappaleesta EDM-remixit ”Sticky Extended Vocal Mix”, ”Sticky Extended Instrumental ja ”Scarlet Spectrum Feels”. Ne ovat mukana fyysisillä singlejulkaisuilla. 
Kappaleelle tehtiin lisäksi musiikkivideo. Sen ohjasi duo Barnaby &amp; Scott. Video on julkaistu myöhemmin videokokoelmilla "Complete Videos 1991–1998" (1998) ja "Fade to Red" (2006).
Vastaanotto.
Kappale menestyi kaupallisesti kohtalaisesti. Se nousi Kanadassa latauslistan sijalle 20. Australiassa kappale pääsi virallisen singlelistan sijalle 57. Kahden A-puolen single ”Cruel / Raspberry Swirl” oli Yhdysvalloissa Billboardin singlemyynnin listalla sijalle 38.
Amos sai kappaleella Grammy-ehdokkuuden. Kappale oli ehdolla parhaan naislaulajan rockesityksen palkinnon voittajaksi vuoden 1999 Grammy-gaalassa.
Valtimon seurakunta

Valtimon seurakunta oli Pohjois-Karjalan Valtimossa sijainnut Suomen evankelis-luterilainen seurakunta, joka toimi vuosina 1894—2020. Seurakunnan alue kuuluu nykyään Nurmeksen seurakunnalle.
Historia.
Nurmeksen seurakunta erotettiin Pielisjärven seurakunnasta vuonna 1810. Nurmeksen neljäs kirkko paloi vuonna 1891. Varsin kaukana Nurmeksesta asuneet valtimolaiset eivät halunneet osallistua uuden kirkon rakentamiskustannuksiin, minkä myötä syntyi ajatus oman kirkon rakentamisesta ja seurakunnan perustamisesta. Vuonna 1894 perustettiin Waltimon evankelis-luterilainen kirkkoherrakunta. Nimi lainattiin Valtimon kylästä, nykyisestä Ylä-Valtimosta. Seurakunnalla ei ollut alkuvaiheessa omaa kirkkoa, vaan Valtimon kirkko valmistui vasta vuonna 1901. Pappila saatiin vuonna 1902 ostamlla maatalo. Valtimon hautausmaa vihittiin käyttöön vuonna 1904. Ensimmäinen kirkkoherra Niilo A.Huttunen määrättiin virkaan vuonna 1909. 
Vuonna 1930 seurakunnalle valittiin ensimmäinen diakonissa. Seurakunnan merkitys paikkakunnan terveydenhuollossa oli alkuaikoina suuri, sillä Valtimolla ei ollut kunnanlääkäriä tai sairaanhoitajaa. Sodan jälkeen valmistui kanttorila. Vanha pappila siirtyi Valtimon kunnalle perustettavan metsäoppilaitoksen käyttöön ja seurakunta sai vaihdossa niin sanotun Mäkelän kiinteistön, jossa pidettiin aina 2000-luvun alkuun erilaisia tapahtumia. Vuonna 1967 valmistui uusi pappila ja seurakuntalo lähelle kirkkoa. 2010-luvulla uusi pappila purettiin ja seurakuntalo peruskorjattiin. Vuoden 2020 alusta Valtimon seurakunta lakkautettiin kuntaliitoksen yhteydessä ja seurakunnan alue siirtyi takaisin osaksi Nurmeksen seurakuntaa. Valtimon seurakunta oli tätä ennen kärsinyt jo vuosia taloudellisista vaikeuksista muun muassa jyrkästi laskeneen jäsenmäärän takia. 
Kirkkoherrat.
Valtimon evankelis-luterilaisen seurakunnan kirkkoherroina ovat toimineet
Polskie Radio

Puolan radio eli puolaksi Polskie Radio (lyh. PR) on Puolan kansallinen yleisradioyhtiö. Polskie Radion kotipaikka on Varsova. 
Luvan radiotoimintaan se sai 18. elokuuta 1925; lähetykset aloitettiin marraskuussa 1925. Ensimmäinen Puolan radion radioasema käynnistettiin Varsovassa 18. huhtikuuta 1926. Vuosina 1939–1944 radiolähetykset oli miehittäjän lainsäädännön vuoksi kielletty. PR:n radioasema aloitti toimintansa Varsovassa jälleen helmikuussa 1945. Neuvostoliiton aikana Puolan yleisradio lähetti myös suomenkielistä ohjelmaa lyhyillä ja keskipitkillä radioaalloilla vuosina 1953–1992 (1981–1983 katkos sotatilan johdosta).
Radion johto on valittu poliittisesti. Esimerkiksi joulukuussa 2023 Polskie Radion johto vaihdettiin yhtäkkiä maan uuden poliittisen johdon toimesta.
Kansallisen mediakyselyn (Krajowy Instytut Mediów, 2024) mukaan yleisradioyhtiö Polskie Radion radiokanavat häviävät kuulijoiden suosiossa Puolan suurimmille kaupallisille kanaville. Tunnetuimpiin ja suosituimpiin kaupallisiin, valtakunnallisiin radiokanaviin lukeutuvat RMF FM (Radio Muzyka Fakty FM; 17,6 % kuuntelijoista vuonna 2024), Radio Zet (10,6 %) ja Eska (5,4 %). Valtakunnallisista kanavista Polskie Radion ykköskanava (Jedynka) oli neljänneksi suosituin 4,0 prosentin kuuntelijaosuudella, ja kolmoskanava (Trójka) ylsi kahdeksanneksi (1,9 %). Kysely oli osoitettu yli 15 vuotiailla puolalaisille.
Kanavat.
Alueelliset radioasemat.
Puolan radiolla on 17 alueellista radioasemaa seuraavilla paikkakunnilla:
Kaupunkiradiot.
Kahdeksalla paikkakunnalla.
Digi- ja nettiradiot.
Ainoastaan digi- ja nettilähetyksiä: seitsemän kanavaa.
Eskimoleinikki

Eskimoleinikki ("Ranunculus arcticus") on leinikkien ("Ranunculus") sukuun kuuluva kasvilaji.
Eskimoleinikki on monivuotinen ruohovartinen kasvi, joka kasvaa yleensä 8–30 cm korkeaksi, mutta joskus jopa 45 cm korkeaksi. Sen juuret ovat sileäpintaisia ja halkaisijaltaan 0,4–1 mm. Eskimoleinikillä on keskenään erinäköiset tyvi- ja varsilehdet. Tyvilehdet ovat pitkäruotisia ja muodoltaan herttamaisia tai munuaismaisia. Varsilehdet ovat ruodittomia tai lyhytruotisia. Alimmat varsilehdet ovat muodoltaan tyvilehtienkaltaisia, ylemmät liuskoittuneita. Lehtiasento on vuorottainen ja suurin osa lehdistä sijaitsee kasvin tyvellä. Lehtien alapinnat ovat karvaisia. Kukat sijaitsevat yksittäin tai muutamasta kukasta muodostuvissa viuhkomaisissa kukinnoissa. Kukissa on viisi verholehteä, jotka ovat 3–5 mm pitkiä, 4–6 mm leveitä ja väriltään vihreitä tai purppuranpunertavia. Kukissa on myös viisi terälehteä, jotka ovat 5–10 mm pitkiä, 5–9 mm leveitä ja väriltään keltaisia. Kussakin kukassa on myös 15–25 hedettä ja emiö. Emissä on yksi luotti ja hedelmät ovat kellertäviä, yksisiemenisiä pähkylöitä.
Eskimoleinikki kasvaa tundra-alueella erilaisilla rinteillä, kivikoissa ja kallioilla. Se kasvaa kalkkipitoisilla kivi-, sora- tai hiekkapohjaisilla kasvupaikoilla. Eskimoleinikkiä tavataan sirkumpolaarisesti arktisella alueella Alaskassa, Kanadan arktisessa saaristossa, Grönlannissa, Huippuvuorilla, Frans Joosefin maalla, Novaja ja Severnaja Zemljalla sekä koko Venäjän manneralueen pohjoisosissa.
Urie Bronfenbrenner

Urie Bronfenbrenner (29. huhtikuuta 1917 Moskova, Venäjä – 25. syyskuuta 2005 New York, Yhdysvallat) oli yhdysvaltalainen psykologi, joka tuli tunnetuksi muun muassa sosiaali- ja kehityspsykologian tutkimuksesta ja ekologisen systeemiteorian kehittämisestä.
Bronfenbrenner syntyi Moskovassa, Venäjällä vuonna 1917 ja muutti kuusivuotiaana Yhdysvaltoihin. Hän hankki kandidaatin kaksoistutkinnon psykologiasta ja musiikista vuonna 1938, maisterin tutkinnon vuonna 1940 ja kehityspsykologian tohtorin tutkinnon vuonna 1942. Tutkinnot suoritettuaan Bronfenbrenner työskenteli psykologina armeijassa ja apulaisprofessorina Michiganin yliopistossa, josta hän siirtyi vuonna 1948 Cornellin yliopistoon.
Cornellin yliopistossa Bronfenbrenner tutki kehityspsykologiaa. Ekologisen systeemiteorian mukaan ihmisen kehitykseen vaikuttavat ympäristössä esiintyvät järjestelmät sekä niiden vuorovaikutus keskenään, mikä muutti kehityspsykologian tutkimusta. Bronfenbrennerin tekemä työ myötävaikutti myös Head Start -projektin aloittamiseen Yhdysvalloissa vuonna 1964.
Bronfenbrenner oli ollut naimisissa Liese Price Bronfenbrennerin kanssa. He saivat kuusi lasta, joita olivat Michael, Steven, Beth, Mary, Kate ja Ann. Bronfenbrenner kuoli 25. päivä syyskuuta vuonna 2005 Ithacassa, New Yorkin osavaltiossa. Hänen muistokseen on perustettu vuonna 2011 tutkimuskeskus "Bronfenbrenner Center for Translational Research" (BCTR).
Talula

Talula on yhdysvaltalaisen laulaja-lauluntekijä Tori Amosin kappale albumilta "Boys for Pele" (1996). Amos on säveltänyt ja tuottanut kappaleen. 
Kappaleen remix ”Talula (The Tornado Mix)” julkaistiin singlenä. Se nousi Britannian singlelistan sijalle 22. Remix oli mukana vuoden 1996 toimintaelokuvassa "Twister".
Sävellys.
Tori Amos on sävelsi kappaleen ”Talula” yksin. Hän toimi lisäksi alkuperäisen version tuottajana. Amosin mukaan kappale kertoo menettämisen pelosta ja naisihanteista. Kappale sai inspiraatiota Amosin ja hänen pitkäaikaisen kumppaninsa ja tuottajansa Eric Rossen erosta. Amos mainitsee kappaleessa historiallisia henkilöitä kuten Anne Boleyn, Marie Antoinette ja Magdalan Maria. 
Amos soittaa kappaleessa pääinstrumenttinsa pianon sijaan cembaloa. Kappale levytettiin muiden albumin "Boys for Pele" kappaleiden tavoin Christ Church -kirkossa Kinsalessa Irlannissa sekä Ballywilliam Housessa New Orleansissa.
Julkaisu.
”Talula” julkaistiin albumilla "Boys for Pele", joka ilmestyi 22. tammikuuta 1996. Yhdysvaltalainen artisti ja tuottaja BT teki kappaleesta remixin nimeltä ”Talula (The Tornado Mix)”. Remix oli mukana vuoden 1996 elokuvassa "Twister". Se esiintyy myös elokuvan soundtrack-albumilla. Remixin on tehnyt BT. 
”Talula (The Tornado Mix)” julkaistiin albumin "Boys for Pele" toisena singlenä 11. maaliskuuta 1996. Single julkaistiin CD:nä ja kasettina. Singlejulkaisujen B-puolina on useita albumilta pois jääneitä kappaleita ja covereita. 
”Talula (The Tornado Mix)” korvasi kappaleen alkuperäisen version albumin "Boys for Pele" uusintapainoksilla. Alkuperäisversio on taas mukana albumin vuonna 2016 julkaistulla Deluxe-vesiolla.
Kappaleelle on tehty musiikkivideo. Sen ohjasi Mark Kohr. Video on mukana Amosin videokokoelmissa "Complete Videos 1991–1998" (1998) ja "Fade to Red" (2006). 
Kaupallinen menestys.
”Talula” menestyi kaupallisesti kohtalaisesti. Kappale pärjäsi parhaiten Isossa-Britanniassa. Se nousi Britannian singlelistan sijalle 22 ja Skotlannin singlelistan sijalla 19. Yhdysvalloissa se ei päässyt Billboard Hot 100 -listalle, mutta esiintyi Bubbling Under Hot 100 Singles -listalla sijalla 19. Bubbling Under Hot 100 listaa parhaiten menestyneet singlet, jotka eivät ole esiintyneet Billboard Hot 100 -listalla. 
Muusikot.
Kaikki versiot
Tornado Mix ja Synethasia Mix
M&amp;M Mix
Ananta

Ananta (yksinkert. kiina: 无限大; perinteinen: 無限大; kirjaimellisesti 'äärettömyys'; entinen nimi "Project Mugen" sittemmin "Mugen") on tuleva free-to-play tietokoneroolipeli, jonka kehittäjänä toimii Hangzhoulainen Naked Rain -peliyhtiö NetEase Montrealin kanssa. NetEase toimii pelin julkaisijana. Peli julkistettiin vuoden 2023 elokuun 24. Gamescomissa. Pelin on määrä tulla julkaistuksi Microsoft Windows, Playstation 5, Android sekä iOS alustoille.
Miekkajärvi

Miekkajärvi voi tarkoittaa seuraavia :
Korfun sopimus

Korfun sopimus eli vuoden 1994 liittymissopimus oli Euroopan unionin jäsenmaiden ja neljän maan (Norja, Itävalta, Suomi ja Ruotsi) välinen sopimus näiden maiden liittymisestä EU:hun. Se tuli voimaan 1. tammikuuta 1995. Sopimus järjesti Itävallan, Suomen ja Ruotsin liittymisen EU:hun ja muutti aikaisempia Euroopan unionin sopimuksia. Sellaisenaan se on olennainen osa Euroopan unionin perustuslaillista perustaa. Norja ei liittynyt EU:hun, koska siellä EU:hun liittyminen hylättiin kansanäänestyksessä.
Virallinen nimi.
Sopimuksen koko virallinen nimi on:Belgian kuningaskunnan, Tanskan kuningaskunnan, Saksan liittotasavallan, Helleenien tasavallan, Espanjan kuningaskunnan, Ranskan tasavallan, Irlannin, Italian tasavallan, Luxemburgin suurherttuakunnan, Alankomaiden kuningaskunnan, Portugalin tasavallan, Ison-Britannian ja Pohjois-Irlannin yhdistyneen kuningaskunnan (Euroopan unionin jäsenvaltiot) sekä Norjan kuningaskunnan, Itävallan tasavallan, Suomen tasavallan ja Ruotsin kuningaskunnan välinen sopimus Norjan kuningaskunnan, Itävallan tasavallan, Suomen tasavallan ja Ruotsin kuningaskunnan liittymisestä Euroopan unioniin
Tm-galleria

Tm-galleria tai tm•galleria, myös Taidemaalariliiton galleria, on Helsingin ydinkeskustassa sijaitseva näyttelytila. Näyttelyissä painottuu suomalainen tämän hetken maalaustaide.
Gallerian sijainti ja nimen muoto ovat vaihdelleet.
Tm-galleria aloitti vuonna 1967 Nervanderinkatu 11:ssä lähellä Taidehallia entisissä Aukusti Tuhkan kurssiateljeen tiloissa. Galleria siirtyi Aleksanterinkadulle suurempiin tiloihin ja myöhemmin Albertinkadulle, jonka jälkeen Fabianinkadulle.
Gallerian nimenä on ollut tm-galleria maaliskuusta 1993, jolloin se muutti Fabianinkadulta Yrjönkadulle.
Nimen lyhyt muoto oli ollut käytössä jonkin aikaa myös Nervanderinkadulla. Yrjönkadulla Vanhan kirkkopuiston varrella olleessa talossa toimi samaan aikaan Galleria G:n ja Galleria Sculptorin ohella STS, Kuvanveistäjäliitto, Ornamo, SAFA, Käsityön ystävät, Visuaalisten taiteiden työskentelykeskus Yhdysvalloissa ja Frame.
Tilan koko on 91 neliömetriä. Tm-galleria on maksanut vuodesta 2022 alkaen näyttelypalkkiota.
Al-Taghabun

Al-Taghabun (, ) on Koraanin 64. suura ja luokitellaan mekkalaiseksi tai medinalaiseksi. Se sisältää 18 jaetta. Suura on saanut nimensä jakeessa 9 mainituista "kilpailun päivästä". Islamilaisen selityksen mukaan jae viittaa siihen, että tuomiopäivänä uskovat vievät uskottomien paikat Paratiisissa. 
Sisältö.
Suuran alku ja loppu ylistävät Jumalaa, keskellä polemisoidaan uskottomia vastaan.
Axvall

Axvall on taajama Skaran kunnassa Länsi-Götanmaan läänissä samannimisessä historiallisessa maakunnassa Ruotsissa. Taajamassa oli 1 121 asukasta vuoden 2023 lopussa.
Ardala

Ardala on taajama Skaran kunnassa Länsi-Götanmaan läänissä samannimisessä historiallisessa maakunnassa Ruotsissa. Taajamassa oli 700 asukasta vuoden 2023 lopussa.
Eggby

Eggby on taajama Skaran kunnassa Länsi-Götanmaan läänissä samannimisessä historiallisessa maakunnassa Ruotsissa. Taajamassa oli 218 asukasta vuoden 2023 lopussa.
Samfunnsøkonomene

Samfunnsøkonomene on norjalainen ekonomistien ammattiliitto, joka on perustettu vuonna 1908. Sillä oli noin 3 400 jäsentä vuonna 2022 ja se kuuluu Akademikerne-keskusjärjestöön.
Delta (ammattiliitto)

Delta (vuosina 1936–1985 "Kommunale Funksjonærers Landsforbund", 1985–2007 "Kommunalansattes Fellesorganisasjon") on norjalainen julkisella sektorilla työskentelevien toimihenkilöiden ammattiliitto. Se perustettiin vuonna 1936 ja sillä oli noin 100 000 jäsentä vuonna 2024. Delta on samalla kattojärjestö, johon kuuluvat aiemmin itsenäiset ammattiliitot AVYO ja Skatteetatens Landsforbund.
Finansforbundet

Finansforbundet on norjalainen IT- ja rahoitussektorin työntekijöiden ammattiliitto. Se perustettiin vuonna 1999 ja sillä oli noin 35 000 jäsentä vuonna 2024.
Sven Wallander

Sven Wallander (15. kesäkuuta 1890 – 17. elokuuta 1968) oli ruotsalainen arkkitehti. Hän oli yksi asunto-osuuskunta HSB:n perustajista ja sen toimitusjohtaja vuosina 1924–1958. Wallander tunnetaan erityisesti Tukholman Kungstornen-tornitaloista, jotka perustuivat hänen laatimaansa suunnitelmaan ja joista pohjoisen hän suunnitteli itse.
Matias Artima

Matias Artima on (s. 15. joulukuuta 2010) suomalainen lapsinäyttelijä. Artima näytteli toista pääosaa Ylen nuortensarjassa Äijä. Jatkona Äijä-sarjalle julkaistaan elokuussa 2025 videopodcast Kysy äijältä!.
Äijä

Äijä on suomalainen Yleisradion suoratoistopalvelu Yle Areenassa julkaisema nuortensarja. Sarjan on tuottanut Warner Bros. International Television Production Finland.
Yle Areenassa kerrotaan: –Komediasarja ÄIJÄ alkaa, kun Tauno ja hänen paras ystävänsä Rasmus aloittavat seiskaluokan. Tauno tajuaa vaikuttavansa lapselliselta nynnyltä muihin verrattuna. Hänestä on vaarassa tulla epäsuosittu hylkiö! Tauno perustaa someen äijäkanavan ja nimikin vaihtuu, nyt Tauno on TJ. Tavoitteena on päästä koulun suosittujen, kovien poikien jengiin, joka hengaa jopa koulun vintillä – kunhan vaan Rasmus ei mokaisi koko juttua.”
Bältespännarna

Bältespännarna on Göteborgissa Bältespannarparken-puistossa Stora Teaternia vastapäätä sijaitseva patsas, joka esittää kahta miestä kaksintaistelussa. Patsaan on veistänyt Johan Peter Molin ja se paljastettin vuonna 15. toukokuuta 1863. Vuonna 1914 se siirrettiin puiston keskeltä nykyiselle paikalleen kadun varteen. Patsaasta on olemassa kolme muuta valosta, jotka sijaitsevat Vänersborgin museon edustalla Vänersborgissa, Nationalmuseumin edustalla Tukholmassa ja Mästarnas parkissa Hälleforsissa.
Steve Witkoff

Steve Witkoff (s. 15. maaliskuuta 1957 Bronx, New York) on yhdysvaltalainen juristi, kiinteistömoguli ja miljardööri. Hän sai Donald Trumpin presidentiksi toistamiseen valinnan jälkeen syksyllä 2024 nimityksen uuden hallinnon erikoislähettilääksi Lähi-itään.
Witkoff valmistui Hofstra Universitysta. Hän työskenteli aluksi yritysjuristina ja sitten suurten kiinteistöyhtiöiden johtajana. Hän perusti vuonna 1997 Witkoff Groupin. Witkoff on Trumpin läheinen ystävä ja sai nimityksen erikoislähettilään asemaan vain viikko tämän toisen presidentiksi valinnan jälkeen. Ennen Trumpin virkaanastujaisia Witkoff neuvotteli tulitauosta Israelin ja Hamasin välillä yhteistyössä Joe Bidenin neuvonantaja Brett McGurkin kanssa. Tulitauko astui voimaan 19. tammikuuta 2025. Witkoff tuli tunnetuksi neuvottelijana, vaikka hänellä ei ollut aiempaa ulkopoliittista kokemusta. Hän matkusti Gazan kaistalle 29. tammikuuta 2025.
Helmikuussa 2025 Witkoff sai julkisuutta puolustaessaan Trumpin esitystä Gazan kaistan valloittamisesta ja sen väestön siirtämisestä muualle. Witkoffilla on vaimo ja useita lapsia. Yksi hänen lapsistaan kuoli 22-vuotiaana vuonna 2011.
Maaliskuussa 2025 Witkoff nousi Yhdysvaltain keskeiseksi neuvottelijaksi Venäjän kanssa hoitamaan Ukrainan sotaan liittyviä neuvotteluja.
Hellizabeth

Hellizabeth on Lordin kolmas single yhtyeen studioalbumilta "Limited Deadition". Kappaleesta julkaistiin singlen julkaisupäivänä YouTubessa musiikkivideo. Musiikkivideo on kuvattu Rovaniemellä, Jaatilansaarella. Hellizabeth esitettiin ensimmäistä kertaa Radio Rockissa samana päivänä.
Mr. Lordi kertoo kappaleesta seuraavasti:»”"Hellizabeth" on musiikillisesti ja lyyrisesti perinteinen Lordi-biisi, jossa naisen haamu kummittelee. Musiikillisesti suurin vau-efekti tulee kumman progressiivisesta alusta, joka kumpuaa lapsuusmuistoista, miten soitinta opetellaan soittamaan. Se on vain säkeistön laulumelodia, joka on soitettu yhdeksänvuotiaan tapaan”, biisintekijä Mr. Lordi kertoo”»
Musiikkivideo.
Video sijoittuu hylättyyn, syrjäiseen taloon. Pääosassa ovat kummituksia metsästävä kaksikko, joka etsivät aavetta. Tutkijat löytävät jatkuvasti pieniä viitteitä aaveesta, mutta eivät koskaan löydä mitään konkreettista todistamaan hänen olemassaoloaan, ja päätyvät lopulta olemaan Hellizabethin pyydystettäviä.
Johan Peter Molin

Johan Peter Molin (17. maaliskuuta 1814 Göteborg – 29. heinäkuuta 1873 Tukholma) oli ruotsalainen kuvanveistäjä. Hän työskenteli leipurina Göteborgissa ennen kuin aloitti opinnot Kööpenhaminan taideakatemiassa vuonna 1843. Molinin tunnetuimpia töitä ovat muun muassa "Molins fontän" -suihkulähde ja Kaarle XII:n patsas Tukholman Kungsträdgårdenissa sekä "Bältespännarna", josta on useita valoksia, tunnetuin Göteborgissa.
Christoph Heusgen

Christoph Heusgen (s. 1955) on saksalainen diplomaatti.
Heusgen sai tohtorin arvon St. Gallenin yliopistosta. Hän suoritti opintoja myös Georgia Southern Collegessa ja Pariisin yliopistossa. Heusgen aloitti uransa ulkoministeriön palveluksessa vuonna 1980. Hän oli vuosina 1999–2005 Javier Solanan palveluksessa Euroopan neuvoston pääsihteeristön politiikkayksikön päällikkönä ja sitten vuodesta 2005 Angela Merkelin ulkopolitiikan ja turvallisuuden neuvonantaja. Vuosina 2017–2021 Heusgen oli Saksan pysyvä YK-edustaja eli YK-suurlähettiläs.
Heusgenista tuli vuonna 2022 Münchenin turvallisuuskonferenssin puheenjohtaja. Hän on opettanut politiikan tutkimusta St. Gallenin yliopistossa, jossa hänestä tuli vuonna 2020 ulkopolitiikan ja diplomatian kunniaprofessori.
Emboscada

Emboscada on pikkukaupunki Paraguayn Cordilleran departementissa Asunciónin koillispuolella. Paikkakunta on perustettu 1700-luvulla ja sen ensimmäiset asukkaat olivat Brasiliasta paenneita orjia. Monet paikalliset ovat edelleen afroparaguaylaisia. Kaupungin asukasluku oli vuoden 2022 väestönlaskennassa 21 182.
Maantiede.
Emboscada sijaitsee Paraguayn Cordilleran departementissa lähellä Paraguayjokea noin 39 kilometriä maan pääkaupunki Asunciónista koilliseen. Pinta-alaa sillä on 265 km².
Historia.
Emboscada perustettiin 1740-luvulla. Tarkasta perustamisvuodesta on hieman eriäviä historiallisia lähteitä, mutta todennäköisenä on pidetty vuotta 1744. Perustaja oli kuvernööri Rafael de la Moneda ja paikkakunnan alkuperäinen nimi oli kokonaisuudessaan El Pueblo de los Pardos Libres San Agustín de la Emboscada. Perustaminen liittyi comunero-kapinan jälkeen alkaneisiin intiaanien hyökkäyksiin Paraguayjoen varrella. Uusia Emboscadan kaltaisia paikkakuntia perustettiin Asunciónin suojelemiseksi. Emboscadan ensimmäiset asukkaat olivat Brasiliasta paenneita mustia orjia, joille annettiin lupa asettua paikalle. Vuonna 1761 Emboscadan asukasluku oli 562. Vuonna 1774 rakennettiin kaupungin kirkko.
1800-luvulla Emboscadasta kehittyi paikallisen maatalouden ja kivilouhosten keskus. Vuonna 1845 sen asukasluku oli noin tuhat. Vuonna 1816 Emboscadaan rakennettiin vankila (Cárcel de Emboscada), joka oli käytössä vielä seuraavalla vuosisadalla. 1970-luvulla vankilassa pidettiin esimerkiksi oppositioryhmien jäseniä. Vuonna 2013 vanhan vankilan lähelle rakennettiin uusi Padre Juan Antonio de la Vega-niminen vankila.
Väestö.
Emboscadan asukasluku oli Paraguayn vuoden 2022 väestönlaskennan mukaan 21 182. Huomattava osa asukkaista on edelleen afroparaguaylaisia.
24. heinäkuuta kaupunkiin kuuluvassa Minasin kylässä vietetään sen suojeluspyhimys Francisco Solanon päivää. Juhlallisuuksiin liittyy katumusiikkia ja tanssia. Tapahtumasta vetää nykyisin paikkakunnalle matkailijoita.